biltyveri
Store norske leksikon,Jus,Strafferett
For brukstyveri av motorvogn straffes den som uten å høre til den berettigedes husstand eller å være i dennes tjeneste ulovlig tar en motorvogn og bruker eller forføyer over den (straffeloven § 342). Også medvirkning er straffbart. Straffen er fengsel i inntil to år, men under formildende omstendigheter kan bøter anvendes.
Brukstyveri av motorvogn omtales populært som biltyveri, men er juridisk ikke tyveri, men ulovlig bruk. Hvis gjerningspersonen har til hensikt varig å tilegne seg motorvognen, for eksempel ved å selge den eller «slakte» den, straffes han ikke for brukstyveri, men for vanlig tyveri.Brukstyveri av motorvogn har økt i takt med motoriseringen av samfunnet. I 1957 etterforsket politiet vel 3000 brukstyverier, i 1975 var tallet steget til 12 000, i 1995 til 22 500 og i 2002 til 24 350. Fra 1950 til 1999 økte også tallet på registrerte motorvogner fra 145 000 til 2,7 millioner. Les mer i Store norske leksikon tyveri strafferett